b'\n_START_ARTICLE_\nLytinis aktyvumas\n_START_PARAGRAPH_\nLytinis aktyvumas\xc2\xa0\xe2\x80\x93 \xc5\xbemogaus veikla, kuria siekiama patenkinti lytinius poreikius. J\xc4\xaf lemia daug veiksni\xc5\xb3, tiek biologini\xc5\xb3, tiek ir socialini\xc5\xb3\xc2\xa0\xe2\x80\x93 psichologini\xc5\xb3 (am\xc5\xbeius, lytis, lytinis potraukis, ankstesn\xc4\x97 patirtis, darbinis aktyvumas ir kt.). Lytin\xc4\xaf aktyvum\xc4\x85 taip pat lemia lytiniai bioritmai.\n_START_SECTION_\nLemiantys veiksniai\n_START_PARAGRAPH_\nTarp biologini\xc5\xb3 veiksni\xc5\xb3 da\xc5\xbeniausiai lytin\xc4\xaf aktyvum\xc4\x85 lemia am\xc5\xbeius, k\xc5\xabno sud\xc4\x97jimas, somatin\xc4\x97 ir psichin\xc4\x97 sveikata. Bendru mastu, tarp moter\xc5\xb3 lytinis aktyvumas yra kiek ma\xc5\xbeiau i\xc5\xa1reik\xc5\xa1tas nei tarp vyr\xc5\xb3. Aktyvum\xc4\x85 taip pat lemia gyvenimo s\xc4\x85lygos, aktyvumas kitose veiklose, vidin\xc4\x97 motyvacija, lytinio partnerio suderinamumas ir pan. I\xc5\xa1 kult\xc5\xabrini\xc5\xb3 veiksni\xc5\xb3 pamin\xc4\x97tina moralin\xc4\x97s ir etin\xc4\x97s nuostatos, kult\xc5\xabros normos, tautin\xc4\x97s ir religin\xc4\x97s tradicijos\xc2\xa0\xe2\x80\x93 visa tai, kas bent i\xc5\xa1 dalies lemia lytini\xc5\xb3 norm\xc5\xb3 formavim\xc4\x85si.\n_START_SECTION_\nAktyvumas ir am\xc5\xbeius\n_START_PARAGRAPH_\nPasteb\xc4\x97ta, kad tarp jaunesnio am\xc5\xbeiaus \xc5\xbemoni\xc5\xb3 lytinis aktyvumas yra didesnis. Ypa\xc4\x8d didelis lytinis aktyvumas stebimas sulaukus lytin\xc4\x97s brandos, taip pat santuokoje iki atsirandant vaikams (pvz., medaus m\xc4\x97nesio metu sutuoktiniai gali myl\xc4\x97tis kelet\xc4\x85 kart\xc5\xb3 per dien\xc4\x85). Su am\xc5\xbeiumi lytinis aktyvumas ret\xc4\x97ja ir susiformuoja vidutini\xc5\xa1kas aktyvumas (reguliarus seksas). \xc5\xbdinoma, bet kokios aktyvumo normos n\xc4\x97ra taikytinos visiems be i\xc5\xa1imties, kadangi tai priklauso ir nuo individuali\xc5\xb3 ypatybi\xc5\xb3. Be to, ma\xc5\xbeesnis lytinis aktyvumas neb\xc5\xabtinai yra susij\xc4\x99s su nepasitenkinimu\xc2\xa0\xe2\x80\x93 gali b\xc5\xabti, kad \xc5\xbemogus save s\xc4\x97kmingai realizuoja kitur._NEWLINE_Nors lytin\xc4\xaf aktyvum\xc4\x85 lemia tiek biologiniai, tiek ir socialiniai veiksniai, ta\xc4\x8diau lytin\xc4\x97s brandos metu paprastai vyrauja biologiniai veiksniai (vis\xc5\xb3 pirma d\xc4\x97l lytini\xc5\xb3 hormon\xc5\xb3 \xc4\xaftakos), v\xc4\x97liau didesn\xc4\x97s \xc4\xaftakos turi socialiniai ir asmeniniai veiksniai, o prad\xc4\x97jus lytinei funkcijai nykti, biologini\xc5\xb3 veiksni\xc5\xb3 \xc4\xaftaka v\xc4\x97l padid\xc4\x97ja, nors ir ne taip \xc5\xbeymiai, kaip lytin\xc4\x97s brandos metu. Be to, kai kuriais gyvenimo etapais lytinis aktyvumas gali b\xc5\xabti itin didelis, pvz., esant labai geriems santykiams tarp partneri\xc5\xb3, j\xc5\xb3 poreiki\xc5\xb3 suderinamumui, nesant stipri\xc5\xb3 neigiam\xc5\xb3 i\xc5\xa1orini\xc5\xb3 dirgikli\xc5\xb3. Ta\xc4\x8diau didelis lytinis aktyvumas vis tiek sugr\xc4\xaf\xc5\xbeta \xc4\xaf vidutines ribas.'